De custos resurtados nd'est essida a pilu sa tesi de Church-Turing, chi afirmat chi cale si siat algoritmu siat rapresentàbile cun una màchina de Turing. In àteros faeddos, custa tesi sustentat chi est impossìbile chircare de immaginare unu mollu de algoritmu prus balente e, de cunsighèntzia, chi, in lìnia de printzìpiu, peruna màchina at a pòdere mai risòlvere problemas chi una màchina de Turing non potzat risòlvere. Non est unu teorema dimustradu in manera matemàtica, ca sa tesi istabilit s'egualidade de duos cuntzetos, s'algoritmu e sa màchina de Turing, ma su primu non tenet una definitzione formale. Sa tesi est oe pro su prus atzetada, mancari chi is progressos in sa chirca in su setore de s'iper-computatzione pàrgiant ponende·dda a bortas in chistione.